
  [image:  ]


  [image:  ]


  A fordítás az alábbi mű alapján készült:


  Abby Jimenez: The Night We Met, 2026


  Fordította: Presér Ágnes


  Copyright © 2026 by Abby Jimenez


  Hungarian translation © Presér Ágnes, 2026


  Hungarian edition © Álomgyár Kiadó, 2026


  Minden jog fenntartva!


  Sarah Kellogg tervei alapján a borítót készítette: Fehér Zsanett


  A fedél Koppányi Lilla munkája.


  Szerkesztette: Bardi Erzsébet


  Korrektúra: Valentin Kristóf


  Álomgyár Kiadó, Budapest, 2026


  Felelős kiadó: Nagypál Viktor


  Elérhetőségeink:


  +36 1 770 7890


  admin@alomgyar.hu • www.alomgyar.hu


  www.facebook.com/alomgyar


  instagram.com/alomgyarkiado


  Elektronikus változat

  Békyné Kiss Adrien


  ISBN 978-963-6834-34-0


  A szerzőtől az Álomgyár Kiadó gondozásában megjelent:


  Barátnak tartalak (Családi állapot: bonyolult), 2020


  A póráz két végén, 2020


  Az élet túl rövid ahhoz, hogy ne merj szeretni, 2021


  Van helyem a világodban?, 2022


  Tőlem, szeretettel, 2023


  Átkozottul szeretlek, 2024


  Sose felejts el engem, 2025


  Az ügynökömnek, Stacey Grahamnek,

  aki mellettem állt nem kevesebb mint nyolc könyvön és hat könyvszerződésen át.


  Kilenc évvel ezelőtt elküldtem neked egy megkereső levelet, benne egy farokpoénnal.


  A többi már irodalomtörténet.


  A SZERZŐ JEGYZETE


  Bár a könyveim borítója vidám, rajzolt stílusú, a történetekben komolyabb témák is előfordulhatnak. Ha úgy érzed, a trigger warningok spoilereznek, hagyd ki a következő bekezdést, és jó olvasást! Ha viszont szeretnél néhány, esetleg spoilereket is tartalmazó tartalmi útmutatást kapni, olvasd el az alábbi bekezdést.


  Tartalmi figyelmeztetések: alkoholizmus (mellékszereplők, szülői régebben); ittas vezetés említése; anafilaxia (mogyoróallergia); pánikroham; PTSD; depresszió (mellékszereplő); a férfi főszereplő édesanyjának közelmúltbeli halála (három hónappal korábban halt meg májcirózisban, alkoholizmus következtében); fizikai bántalmazás; szegénység/anyagi problémák; személyazonosság-lopás; vízisikló halála a cselekményben; egy kutya megöl egy rágcsálót és egy békát a cselekményen kívül; inkontinencia (mellékszereplő); diétakultúra (sportolói étrend); korábbi házelárverezés (a női főszereplő apja nem fizette a számlákat); a férfi főszereplő apjának korábbi halála (szívroham nyolcvanhárom éves korában); másnaposság; cigarettázás (mellékszereplők); utalás egy dalra, amelyben egy rajongó meggyilkolja várandós barátnőjét, majd öngyilkos lesz; egy durva, beleegyezés nélküli csók.

  CHRIS


  Csörgött a telefonom.


  Hajnali negyed hat volt.


  Mike.


  Félálomban nyomtam meg a hívásfogadás gombot.


  –Mi van?


  –Tesó, meg kéne tenned nekem egy szívességet.


  Felnyögtem.


  –Miféle szívességet?


  –El kéne vinned Larissát meg az anyját a kórházba.


  Összeszorítottam a szememet a sötétben.


  A legjobb barátom sok minden volt egyszerre. A végletekig lojális. Ha kellett, az ingét is odaadta volna. Vicces volt, nagylelkű, és foggal-körömmel védte azokat, akiket szeretett. De ő volt az is, aki a legnagyobb eséllyel hívott fel valami istentelen időpontban egy olyan mondattal, hogy meg kéne tenned nekem egy szívességet.


  –Azt mondtam Larissának, hogy elviszem őket – magyarázta. – Az autója szervizben van, az anyjáé meg kézi sebváltós, Larissa pedig nem tudja vezetni. Ma műtik az anyját.


  A hátamra fordultam.


  –És te miért nem tudod elvinni őket?


  –Elbasztam, haver. Tegnap este túl keményen nyomtam. Életem legdurvább másnapossága van. Szerintem még mindig részeg vagyok.


  –Mike, ma van a szabadnapom. Fáradt vagyok.


  –Tudom. Figyelj, nincs más, aki elvigye őket. Jesse levitte Beccát Wakanba az évfordulójukra. Xavier a városban van, de nem veszi fel. Még anyámat is megkérdeztem.


  –Én nem is ismerem Larissát – érveltem, és megcsíptem az orrnyergemet. – Csak egyszer találkoztam vele.


  –Ugyan már, haver. Ilyen korán reggel nem fog fuvart találni.


  –Az anyja nem tudja elvezetni őket odáig? Visszafelé meg jöhetnek taxival.


  –És hagyják ott a kocsit a parkolóban? Ráadásul akkor Larissa egyedül lesz a kórházban, amíg az anyját műtik. Ne kelljen már könyörögnöm! A segítségedre van szükségem. Kérlek!


  A plafont bámultam a sötétben. Baszki! Lerúgtam magamról a takarót.


  –Miért ittál ennyit, ha tudtad, hogy korán reggel menned kell valahová? – Felkapcsoltam az éjjeliszekrényen álló lámpát, és összerezzentem a fénytől.


  –Kicsúszott a kezemből. Figyelj, majd meghálálom. Lemosom a kocsidat, haver, bármit megcsinálok. Hat hétbe telt, mire elértem, hogy ez a lány eljöjjön velem kávézni. Lehet, hogy ezután szóba sem áll velem, ha most cserben hagyom. Annyira bejön, nem ronthatom el.


  Magamra húztam egy kapucnis pulcsit.


  –Nagyon sokkal tartozol. Komolyan mondom.


  Megkönnyebbülten kifújta a levegőt.


  –Hé, ne mondd el neki, hogy másnapos vagyok, oké? Azt mondom, migrénem van.


  –Tökmindegy. Csak küldd át a címet – nyomtam rá a telefont.


  Egy pillanatig a szobám közepén álltam, túl ingerülten ahhoz, hogy megmozduljak.


  Egy jó napon is idegesített volna ez az egész. Jó napom viszont már jó régóta nem volt.


  Csak aludni akartam, és azt, hogy hagyjanak békén. Főleg ez utóbbit.


  A srácok ragaszkodtak hozzá, hogy amennyiszer csak emberileg lehetséges, kirángassanak otthonról – amit tárgyilagosan nézve értékeltem, mert segíteni próbáltak. De ez most csak Mike volt, amint épp Mike-ként viselkedett. És mégis kivel ivott tegnap este? Isten a megmondhatója, hogy ha a srácok elmentek volna valahová, engem is elraboltak volna, és bedobtak volna a csomagtartóba.


  Kivonszoltam magamat a fürdőszobába, hogy emberi formát öltsek.


  Húsz perccel később bekanyarodtam egy kis épület elé egy nem túl jó környéken. Windsor Castle Apartments.


  Ez a hely a lehető legtávolabb van bármi olyasmitől, amit kastélynak neveznék. A lakások ablakain rács. A járda megrepedezett és felpúposodott, az út szélén pedig egy foltos matrac hevert egy törött tévé mellett, aminek még nyuszifülantennája is volt. Leparkoltam a kocsit, és lélekben felkészültem az emberi érintkezésre, mielőtt kiszálltam. A nap még épphogy csak felkelt. Hülye Mike!


  Próbáltam nem hagyni, hogy a hangulatom kiüljön az arcomra, és bekopogtam a 104-es ajtón. Pár pillanattal később Larissa nyitott ajtót. Szürke kapucnis pulcsi volt rajta, smink semmi. Szőke haját lófarokba fogta, kék szeme véreres volt.


  A Donnasban pincérkedett, Mike anyjának kávézójában. Láttam már ott párszor, de sosem ő szolgált ki. Igazából csak egyszer találkoztam vele, két hónappal korábban, öt percre. Egy koncert után, ahová erőszakkal rángattak el. Mezítláb volt, és fuvar kellett neki haza. Köztem és Mike között választhatott.


  Mike-ot választotta.


  Megint belém hasított, milyen szép. Már azon az estén is feltűnt a koncerten. Nekem is, Mike-nak is.


  Rám pislogott.


  –Hol van Mike?


  –Nem mondta? – kérdeztem.


  –Nem…


  Éééés persze, hogy elfelejtett írni neki.


  –Mike-nak migrénje van – kezdtem. – Megkért, hogy hozzalak el titeket. Chris vagyok. Találkoztunk egyik este.


  –Emlékszem… – mondta bizonytalanul.


  Az ajkába harapott, aztán hátrapillantott a válla fölött, mielőtt visszafordult volna hozzám.


  –Ne haragudj – mondta halkan. – Hívhatok inkább fuvart.


  –Már fent voltam – hazudtam. – Úgysem volt ma semmi dolgom – hazudtam megint. – Szívesen elviszlek titeket. Tényleg.


  Valaki előlépett mögüle. Egy középkorú nő, kötött sapkában. Megtorpant, amikor meglátott.


  –Ó! Hol van Mike, drágám?


  Larissa válla fölött rámosolyogtam.


  –Mike ma reggel beteg. Chris vagyok, a legjobb barátja.


  –Chris, ő az anyukám, Nancy – mondta Larissa, még mindig bizonytalanul.


  –Örülök, hogy megismerhetem. – A Nancy kezében lévő sporttáska felé nyúltam. – Hadd vegyem ezt el.


  –Nahát! Micsoda úriember! – mondta, és átadta a táskát, közben bizonytalan pillantást vetett a lányára.


  Mindkét nő úgy nézett ki, mintha sírt volna.


  Nem tudtam, milyen műtétje lesz Nancynek. Nem tartozott rám, ezért nem akartam kérdezősködni, de egyértelmű volt, hogy valami nagyon személyes dolog történik ma reggel. Ők pedig annyira megbíztak Mike-ban, hogy megkérték, vigye be őket. Erre ő egy idegent küldött maga helyett. És még csak fel sem hívta őket, hogy szóljon – valószínűleg azért, mert kidőlt.


  Iszonyú dühös voltam rá.


  –Indulhatunk? – kérdeztem.


  Larissa bólintott.


  –Igen. Köszönöm.


  Követtek a kocsihoz. Betettem Nancy táskáját a csomagtartóba, és mindkettejüknek kinyitottam az ajtót. Larissa az anyját ültette előre. Az anyjának cigarettaszaga volt.


  Húsz perc volt az út a Royaume Northwestern kórházig. Azt hittem, csendes út lesz, de aztán Nancy hátrafordult az ülésben Larissához.


  –Tudod, az Úr a legkeményebb csatáit a legerősebb harcosaira bízza.


  –Anya, ne kezdd! – szólt rá Larissa.


  Nancy visszafordult előre. Aztán rám nézett.


  –És mióta ismeri Mike-ot?


  –Huszonöt éve – mondtam, miközben felhajtottam az autópályára.


  –Larissa, nem azt mondtad, hogy többen is voltak azon az estén, amikor találkoztatok? A koncerten? – kérdezte Nancy hátra, a válla fölött.


  Mivel Larissa nem válaszolt, én tettem meg.


  –Négyen voltunk – mondtam. – Xavier és Jesse a másik kettő.


  –Mind ilyen jóképűek vagytok?


  Félrenyeltem.


  –Anya!


  –Mi az? – Nancy hátrafordult a lánya felé. – Jóképű. Most üljünk itt, és tegyünk úgy, mintha nem vennénk észre?


  Forróság kúszott fel a nyakamon.


  Larissa mögöttem ült, ezért nem láttam a tükörben, de valahogy így is éreztem, hogy szúrós szemmel néz az anyjára.


  –És van barátnője? – kérdezte Nancy kényszeredetten.


  –Ööö, nincs. Most épp nincs.


  –Miért nincs?


  –Anya… – Larissa hangja figyelmeztetésnek is beillett.


  Nancy drámaian felsóhajtott, mintha Larissa elrontaná a szórakozását.


  –Most tartok egy kis szünetet a randizásban – feleltem, és sávot váltottam.


  –Hm. – Megszagolta a pulóvere ujját. – Ennek levesszaga van. Larissa, megint páraelszívó nélkül főztél? Minden ruhám hagymaszagú.


  Én nem éreztem levesszagot. Cigiszagot viszont igen.


  –Nem főztem semmit páraelszívó nélkül, anya.


  Megint megszagolta az ujját.


  –Valószínűleg neked is levesszagod van, ha nekem is. Szagold meg a pulcsidat!


  A hátsó ülésről nem jött válasz.


  Nem tudnám megmondani, miért, de éreztem, hogy Larissa mindjárt elsírja magát.


  –Szereti a podcastokat? – kérdeztem témát váltva.


  –Néha… – válaszolta Nancy.


  –Ez tetszeni fog – mondtam, és bekapcsoltam a rádiót.


  Elindítottam egy humoros műsort, amit néha hallgattam a gyógyszertár felé menet, és elég hangosra vettem ahhoz, hogy az anyja ne tudjon tovább beszélni. Szerencsére működött.


  Amikor odaértünk a betegbejárathoz, Larissa anyja kiszállt, Larissa pedig behajolt a nyitott ajtón.


  –Köszönöm.


  –Leparkolok, aztán találkozunk bent – mondtam.


  –Ó, nem muszáj maradnod.


  –Mike megkért, hogy várjalak meg…


  –Jól vagyok. Tényleg. Nagyon köszönöm. Hazafelé majd hívok taxit.


  Azzal becsukta az ajtót, mielőtt vitatkozhattam volna, és elindult az anyjával az önműködő ajtók felé.


  Vártam egy percet, és néztem, ahogy távolodik, mintha bármelyik pillanatban megfordulhatna, és meggondolhatná magát.


  Nem tette.


  Tudom, meg kellett volna könnyebbülnöm, hogy visszakaptam a napomat, de nem így volt. Mike nagyon határozottan mondta, hogy nem akarja, hogy Larissa egyedül legyen. Nem éreztem helyesnek, hogy csak úgy elmenjek.


  Egy részem fontolgatta, hogy leparkolok, és mégis bemegyek, de mivel benne volt a pakliban, hogy nem kér a társaságomból, végül nem tettem. Nem ismertem elég jól, és nem akartam rákényszeríteni magamat.


  Sebességbe tettem a kocsit, és már majdnem kiértem az utcára, amikor észrevettem, hogy Nancy táskája a csomagtartóban maradt. Larissa számát nem tudtam, hogy megírjam neki, jöjjön ki érte a bejárathoz. Nem volt más választásom. Leparkoltam, és bementem.

  LARISSA


  Abban a pillanatban, hogy anyát bevitték a műtőbe, megint kitört belőlem a sírás.


  Az előző este nagy részét végigsírtam, és a ma reggel egy részét is.


  Anya is.


  Apa az én társadalombiztosítási számommal igényelt hitelkártyákat a nevemben. Onnan tudtam meg, hogy lefoglalták azt az adó-visszatérítést, amire azért vártam, hogy megjavíttathassam az autómat. Tegnap kaptam róla az e-mailt.


  Anya nem dolgozott, és már így is alig tudtuk kifizetni a lakbért. Fogalmam sem volt, hogyan fogjuk kifizetni ezeket az orvosi számlákat, és most már azt sem tudtam, miből fogom kiváltani az autómat a szervizből. Nem vehettem ki több szabadnapot. Egyik fizetéstől a másikig éltem, alkalmi munkákat vállaltam, csak hogy legyen pénzünk bevásárolni.


  Előző este éjfélig vigyáztam az emeleti nő gyerekére, hogy keressek plusz húsz dollárt. Kilenc körül lefektettem, aztán elaludtam a kanapén, ő meg szétfeszítette a szemhéjamat, hogy közölje, felébredt, és rajzolt rólam egy képet – a szobája falára, az anyja sminkjével. Kínomban csak nevetni tudtam.


  Annyira rosszul éreztem magamat a felfordulás miatt, hogy végül el sem kértem a pénzt.


  Felhúztam a lábamat a mellkasomhoz a szürke várótermi széken, és a homlokomat a térdemre támasztottam.


  Nem akartam egyedül lenni a kórházban. Haza akartam menni.


  Fel akartam venni a szakadt, lelki támasznak használt nagymamabugyimat, le akartam venni a melltartómat, be akartam mászni az ágyba, és addig aludni, amíg az egésznek vége nem lesz. Rendelni akartam valami kaját, amit nem engedhetek meg magamnak, csak hogy olyasmit egyek, amit nem nekem kell elkészítenem, és legfőképp azt akartam, hogy valaki más oldja meg a problémáimat. Ezen a ponton már ahhoz is több agymunkára lett volna szükségem, hogy az alapvető dolgokat megcsináljam, mint amennyi maradt bennem.


  És mindennek a tetejébe anya szerint valószínűleg még levesszagom is volt.


  Még jobban sírtam.


  Épp halkan zokogtam a térdembe, és hálás voltam, hogy valahogy az egész sebészeti váróterem az enyém, és békében bőghetek, amikor valaki megköszörülte a torkát. Felkaptam a fejemet. Chris állt a bejáratnál, anya táskájával a kezében.


  Amikor reggel Mike helyett ő jelent meg, majdnem összeomlottam akkor és ott.


  Nem szerettem segítséget kérni. Nagy dolog volt, hogy egyáltalán megtettem.


  Erre Mike maga helyett Christ küldte.


  Alig tudtam feldolgozni. Borzalmasan éreztem magamat, amiért egy férfinak, aki alig ismert, ilyen korán fel kellett kelnie miattunk. Zavarba hozott anya ideges szófosása az autóban, rosszulesett, hogy Mike kellemetlenséggé tett minket valaki más számára, és egyszerűen nem értettem, miért nem szólt előre, miért küldte Christ minden figyelmeztetés nélkül.


  Kedveltem Mike-ot. Vicces volt, elterelte a figyelmemet, és az elmúlt pár kimerítő hónap után erre nagyobb szükségem volt, mint gondoltam. De a ma reggeli után komolyan megkérdőjeleztem, hogy folytassam-e vele a randizást.


  Valószínűleg nem voltam igazságos. Migrénje volt. Lehet, hogy már az is komoly erőfeszítésébe került, hogy felhívja Christ, és megkérje, jöjjön el helyette. Lehet, hogy elviselhetetlen fájdalmai voltak, és már az is kibírhatatlan volt neki, hogy ránézzen a telefonjára. De valami nem stimmelt az egészben, én pedig érzelmileg és mentálisan is túl kimerült voltam ahhoz, hogy ezt most kibogozzam. Előző este alig ettem, remegtem az alacsony vércukortól, éreztem, hogy hamarosan rám jön a koffeinhiányos fejfájás, és valószínűleg nem gondolkodtam racionálisan, de az ösztönös reakcióm arra, hogy Mike nem jelent meg, az volt, hogy inkább lezárom az egészet, mert jelenleg semmi kapacitásom nem volt megbízhatatlan emberekre.


  Chris még néhány másodpercig csak nézett. Aztán felmarkolt néhány papír zsebkendőt a dohányzóasztalon lévő dobozból, átsétált a termen, és leült mellém.


  –Tessék! – A kezembe tette a zsebkendőket.


  Elvettem őket.


  –Köszönöm. – Megtöröltem az orromat.


  –Jól vagy? – kérdezte kedvesen.


  Az ölemben lévő kezemre nézve bólintottam.


  Nem mondott semmit, és egy pillanat múlva felnéztem rá. Ott ült, és engem figyelt. Őszintén aggódónak tűnt.


  Nagyon szép barna szeme volt. Furcsának éreztem, hogy azon az estén, amikor találkoztunk, ezt nem vettem észre. Talán nem voltak ilyen jók a fényviszonyok. Vagy akkor nem voltam ilyen közel hozzá. Vagy talán nem fogtam fel, milyen kedves a tekintete, és most épp ettől láttam szépnek.


  –Nancy a csomagtartóban hagyta a táskáját – magyarázta.


  –Tudom. – Szippantottam egyet. – Nem volt meg a számod, hogy felhívjalak. Mike nem válaszol az üzeneteimre.


  –Migrénje van.


  –Igen. Tudom. – Reszketeg levegőt vettem. – Köszönöm. Most már hazamehetsz. Megleszek.


  –Nem.


  Beletelt egy másodpercbe, mire felfogtam, mit mondott.


  –Tessék?


  –Nem – ismételte meg. – Maradok. – Nyíltan, egyenesen nézett rám.


  Kicsit felnevettem, és ez teljesen kizökkentett a gondolataimból.


  –És ha én nem akarom, hogy maradj? – kérdeztem.


  –Nem érdekel. Elvállaltam egy munkát. Megcsinálom. És nem rúghatsz ki. Nem te vettél fel, nem te vagy a főnököm.


  Kicsikart belőlem egy szórakozott horkantást.


  –Ettél ma már valamit? – kérdezte.


  Megráztam a fejemet.


  –Nem.


  –Akkor menjünk reggelizni. Én állom.


  –Én… nem tudom, elmehetek-e…


  –Legalább egy órán át a műtőben lesz – mondta.


  –Honnan tudod? Azt sem tudod, milyen műtétje lesz. Hacsak Mike nem mondta el.


  –Nem mondta. Az előkészítéssel és az ébredéssel együtt egyetlen műtét sem rövidebb egy óránál. A kórháznak van értesítőrendszere a frissítésekhez. Biztosan beállították neked – folytatta. – Az utca túloldalán van egy kávézó. Ha szólnak, öt perc alatt visszaérünk.


  Várta a válaszomat.


  –Éhes vagyok, de nem hiszem, hogy tudnék enni – mondtam.


  –Akkor talán csak menjünk át, üljünk be egy boxba, és pontozzuk a kenyeret.


  –Pontozzuk a kenyeret… – mondtam lassan.


  –Igen. Pékség is egyben. Veszünk pár különböző veknit, megkóstoljuk, és lepontozzuk őket egytől tízig. Ha rossz a gyomrod, kenyeret mindig tudsz enni.


  Teljesen komoly arccal nézett rám.


  Kifújtam a levegőt.


  –Rendben. De ellenőriznem kell az étlapot. Mogyoróallergiám van.


  –Ó, oké. Megnézem én.


  Azzal minden további nélkül elővette a telefonját, és tárcsázott.


  Nem tudom, ettől miért akartam megint sírni. Talán azért, mert kimerült voltam, és most még az az apró feladat is túl soknak tűnt, hogy kiderítsem, biztonságos-e számomra az étterem.


  Néztem, ahogy telefonál.


  –Csak mogyoróallergia vagy diófélék is? – kérdezte, miközben a füléhez emelte a telefont.


  –Mindkettő.


  Bólintott.


  –Jó napot! – mondta a telefonba. – Érdeklődöm, hogy van-e bármilyen dióféle vagy mogyoró az étlapon. Egy olyan emberrel mennénk önökhöz, akinek dió- és mogyoróallergiája van. Biztos benne? Meg tudná nézni még egyszer? Vagy inkább háromszor? Kérdezze meg a szakácsokat. Rendben.


  Eltartotta a telefont a szájától.


  –Azt kérte, tartsam. Megkérdezik a konyhát. Súlyos az allergiád?


  –Igen – feleltem.


  –Van nálad Benadryl? – kérdezte.


  –Igen.


  –Hol az EpiPened?


  –A táskámban.


  –Hadd lássam.


  –Látni akarod az EpiPenemet? – mondtam faarccal.


  –Igen.


  –Oké… – Kivettem, és odaadtam neki.


  A vállával tartotta a telefont, közben megnézte a lejárati dátumot, aztán a folyadék színét. Úgy tűnt, elégedett az állapotával, mert visszaadta.


  –Átment az ellenőrzésen? – kérdeztem viccesen.


  –Gyógyszerész vagyok. Minnesotában nagyok a hőingadozások, és ez hatással lehet a minőségére. Ez rendben lévőnek tűnik.


  Amikor továbbra is úgy néztem rá, ő egy idétlen arccal válaszolt.


  –Rám bíztak, és enni viszlek – mondta. – Jó tudni, hogy a sürgősségi gyógyszered nem járt le.


  Mielőtt válaszolhattam volna, a vonal másik végén visszajött valaki.


  –Semmi? – mondta a telefonba. – Se Nutella, se mogyoróvaj, se mandulaliszt? Szuper. Rendben, akkor mindjárt megyünk.


  Letette.


  –Mogyoró- és diómentes. – Biccentett. – Gyere! Szerezzünk neked egy kávét!


  Átsétáltunk az utca túloldalára, és befelé menet tartotta nekem az ajtót.


  A hely aranyos volt: kicsi helyiség, a pultnál piros bárszékek sorakoztak, az ablak mellett bokszok álltak, az asztalokon apró vázákban egy-egy rózsaszín szegfűvel. A kassza melletti hűtőpultban muffinok, piték és kekszek sorakoztak, mögötte a falon pedig kosarakban frissen sült kenyerek.


  A hostess az ablak mellé ültetett minket. Egy perccel később odajött a pincérnőnk kávéval. Középkorú nő volt, és nagyon emlékeztetett anyára.


  –Kell még egy perc az étlappal, fiatalok? – kérdezte, miközben megtöltötte a csészéinket.


  –Öt vekni kenyeret kérünk – rendelt Chris.


  A pincérnő ránk nézett a szemüvege fölött.


  –Ötöt? Tudják, hogy nagyok, ugye?


  –Igen. Mindet ki akarjuk próbálni – magyarázta Chris.


  –Hát jó… – felelte a pincérnő. – És a barátnőjének? – Rám nézett. – Maga is csak kenyeret kér?


  –Ó, én nem vagyok a barátnője – feleltem.


  –A legjobb barátom barátnője – részletezte Chris.


  –Aha – mondta a nő különösebb érdeklődés nélkül. – A pumpernickel kenyeret is kérik?


  –Finom? – érdeklődött Chris.


  A nő vállat vont.


  –Nekem nem jön be. Cindy, mit gondolsz a pumpernickelről? – szólt hátra egy másik felszolgálónak, aki épp egy asztalt törölt le.


  –Elég szar.


  Chris rám pillantott, és összemosolyogtunk.


  –Mit gondolsz? – kérdezte.


  –A pumpernickel rozskenyér, nem? Én szeretem a rozskenyeret – jelentettem ki.


  –Én is – mondta Chris. – A szar szubjektív. Kérjük.


  A pincérnő hangtalanul eltátogta, hogy a szar szubjektív, miközben felírta a rendelést. Aztán elvette az étlapjainkat, és elment.


  –Igazából nem vagyok a barátnője – mondtam, miután hallótávolságon kívül ért.


  Chris lejjebb engedte a kávéscsészéjét.


  –Ó! Bocs. Csak nem tudtam, hogyan máshogy…


  –Semmi baj. Most csak találkozgatunk. Nincs köztünk semmi hivatalos.


  –Vettem. Van nálad toll?


  –Azt hiszem. – Beletúrtam a táskámba, és odaadtam neki egy sima golyóstollat. Írni kezdett egy szalvétára.


  –Mit csinálsz? – kérdeztem.


  –Kenyérpontozó táblázatot.


  Érdeklődve figyeltem őt, ahogy rácsot rajzol.


  –Te ezt tényleg komolyan veszed – mondtam.


  –Te nem? Fontos munkát végzünk.


  Befejezte a pontozólapot, miközben én három vaníliás kávétejszínt öntöttem a bögrémbe. Ittam egy nagy kortyot, és a kalória meg a koffein úgy áradt szét a szervezetemben, mint a folyékony energia. Azonnal jobban éreztem magamat.


  Amikor elkészült a táblázattal, elvettem a szalvétát, és virágos keretet kezdtem rajzolni köré.


  –Szóval, ezt muszáj megkérdeznem – szólalt meg Chris, miközben belekortyolt a kávéjába. – Hogy kötöttél ki mezítláb Lexivel egy Jaxon Waters-koncerten?


  –Valaki lehányta a csizmáját a mosdóban – mondtam, miközben árnyékolni kezdtem egy margarétát. – Nem lehetett megmenteni.


  –Ezért odaadtad neki a cipődet?


  –Igen. Valamelyikünknek a hátán kellett kivinnie a másikat, és ő az erősebb.


  –Visszakaptad a cipődet?


  –Igen. Másnap visszahozta, bár egy ideig kétesélyes volt a dolog. Köztudott róla, hogy elvisz ezt-azt. Főleg kapucnis pulcsikat. – Felemeltem a szalvétát, hogy megmutassam neki a rajzot. Elismerően bólintott.


  –Már azelőtt ismerted Lexit, hogy együtt kezdtetek dolgozni az étkezdében?


  –Igen. Régen ugyanabban az épületben laktunk – meséltem. – Ő szerzett nekem munkát.


  –Szeretsz a Donnasban dolgozni? – kérdezősködött tovább.


  Vállat vontam.


  –Szeretem a munkabeosztást. Korán kelő vagyok.


  Felnevetett.


  –Én nem.


  Elnyúlt az arcom.


  –Sajnálom…


  Úgy tűnt, leesett neki, mit is sugallt ezzel.


  –Nem, semmi baj. Nem zavart, hogy fel kellett kelnem…


  –Azt hittem, azt mondtad, már fent voltál.


  Megremegett a szája sarka.


  –Oké. Nem voltam fent. De szívesen segítek. Komolyan.


  Olyan pillantást vetettem rá, ami egyértelműen azt sugallta, hogy ez baromság.


  –Tényleg – bizonygatta. – Mostanában gondjaim vannak az alvással. Amúgy is felébredtem volna, aztán csak feküdtem volna ott, szóval legalább csinálok valamit.


  Nem tudtam tovább faggatni, mert megérkezett a kenyér. A felszolgáló letette elénk, aztán hozott két tányért meg egy kis tálka vajat, és megint magunkra hagyott minket. Igaza volt, tényleg hatalmasak voltak. Egymás mellett sorakoztak az asztalon, mintha egy termelői piacon ültünk volna.


  –Szóval, honnan ismered Mike-ot? – kérdeztem, miközben maga elé húzta a zsúrkenyeret, és szeletelni kezdte.


  –Ugyanabban az utcában nőttünk fel. Jesse és Xavier is. Együtt jártunk iskolába.


  –Ugyanarra az egyetemre is?


  Elém csúsztatott egy szeletet.


  –Nem, Mike nem ment egyetemre. Szakmát tanult.


  Félrebillentettem a fejemet.


  –Szakmát? Milyen szakmát?


  Meglepettnek tűnt.


  –Okleveles vízvezeték-szerelő mester. Nem mondta?


  –Nem…


  –Értem. Mindent meg tud csinálni – tette hozzá, miközben megvajazta a szeletét. – Most ez a mellékes munkája. Jobban szereti a személyi edzést, de eredetileg vízvezeték-szerelő.


  Hm. Be kellett vallanom, ezen csodálkoztam. Azon pedig, hogy Mike ezt soha nem említette, valahogy még jobban.


  Chris felém biccentett.


  –A mostohaapjával találkoztál már?


  –Még nem – mondtam, és beleharaptam a kenyérbe.


  –A plakátjait viszont valószínűleg láttad. A Vécékirály?


  El kellett takarnom a számat, amikor leesett az állam.


  –Az Mike mostohaapja? Az a Henry Tudor-szerű fickó a pumpával?


  –Igen. Ezért szállt be Mike is a bizniszbe. Azt hiszem, Tony rá akarja hagyni, amikor nyugdíjba megy.


  –Fogalmam sem volt róla, hogy ő Donna férje. Hűha!


  Chris harapott egyet, megrágta, aztán az én szeleteim felé intett.


  –Vélemény?


  –Ízlik – mondtam. – Nagyon jó a héja.


  –Igen, de már-már túl ropogós. Kicsit nehéz beleharapni – mondta, és szemügyre vette.


  –Akkor mennyit adsz rá? – kérdeztem.


  A fejét billegtette.


  –Hét és felet a tízből. Te?


  –Kilencet a tízből.


  –Tényleg? Ennyire sokat? – Felírta a válaszomat. Aztán félretette a szalvétát, és elkezdett szeleteket vágni a kovászos kenyérből. – És meddig lesz anyukád kórházban? – kérdezte.


  –Ha minden jól megy, csak ma. Elcsúszott a jégen, és eltörte a csuklóját. Rosszul forrt össze.


  –Azt hittem, rák vagy ilyesmi. Mindketten eléggé feldúltnak tűntetek.


  –Azért voltam feldúlt, mert most tudtam meg, hogy az alkoholista, szerencsejáték-függő, lecsúszott apám valahogy megszerezte a társadalombiztosítási számomat, és huszonkétezer dolláros hitelkártyaszámlát nyitott a nevemen. Már behajtás alatt van.


  Valószínűleg nem kellett volna ezt így rázúdítanom, de ki akartam mondani. Hozzávágni ehhez az idegenhez, és nézni, ahogy összerezzen, amikor eltalálja.


  De meg sem rezdült.


  –Három hónapja halt meg az anyukám – mondta válaszul. – Váratlanul történt. Én is egy kicsit… szét vagyok csúszva mostanában. Szóval, értem.


  Egymásra néztünk, és valami kimondatlan megértés telepedett közénk. Mintha megállapodtunk volna abban, hogy ennél az asztalnál mindketten lehetünk olyan roncsok, amilyeneknek éppen lennünk kell. Hogy kölcsönösen rendben van, ha csak esszük ezt a kenyeret, benne vagyunk az érzéseinkben, és kimondjuk, amit ki akarunk mondani, ítélkezés nélkül – ami jó volt. Mert néha túl fáradt és túl kikészült voltam ahhoz, hogy úgy tegyek, mintha jól lennék.


  –Csinált már ilyet korábban? – kérdezte.


  –Anyámmal igen – feleltem, és néztem, ahogy megvajaz egy újabb szeletet. – Anyu azt mondta, az én társadalombiztosítási számomhoz sosem férhetett hozzá, ezért ne is aggódjak miatta. Hát, nyilván tévedett.


  –Nem tudod vitatni a tartozást?


  –De tudom. És fogom is. Csak ez egy folyamat, és nem mindig törlik. Tegnap elvették az adó-visszatérítésemet. Abból akartam kiváltani az autómat a szervizből. Anyám két hónapja nem dolgozik. Még legalább egy hónap kell majd neki, mire eléggé felépül ahhoz, hogy visszamenjen. Én fizetem az összes számlát. Egyszerűen nagyon nem hiányzott ez most.


  A tányéromon lévő kenyérdarabot bámultam.


  –Gyógyszerész vagy? – kérdeztem témát váltva.


  –Igen. A Bergmansnál dolgozom.


  Egy nagy gyógyszertárláncnál. Jó munkája volt, és okos volt. Elképzelni sem tudtam, hogy valaki képes legyen átlátni azt a rengeteg kémiát. Valamiért nehezebbnek tűnt, mint orvosnak lenni.


  –Az rengeteg tanulás – állapítottam meg. – Én sosem szerettem az iskolát – vallottam be.


  –Igen? És mit szeretsz?


  Vállat vontam.


  –Szeretek főzni – egyébként bocs, ha levesszagom van.


  –Nincs levesszagod. Igazából jó illatod van.


  Megálltam, és felnéztem.


  –Nem mintha szagolgatnálak – tette hozzá gyorsan. – Csak amikor tartottam neked az ajtót, és elmentél mellettem, akkor…


  –Örülök, hogy nincs levesszagom – mondtam, miközben próbáltam visszatartani egy apró mosolyt.


  Megköszörülte a torkát.


  –Akkor szakács leszel?


  –Nem – mondtam, és visszatértem a szalvétához. – Elég étteremben dolgoztam már ahhoz, hogy tudjam, soha nem akarok konyhán főzni.


  –Jártál egyetemre? – kérdezte.


  –Nem. Egyszer jártam egy kerámia-tanfolyamra.


  –Akkor művészalkat vagy – vonta le a következtetést, és valahogy még az én szomorú kis oktatási múltamat is érdekesen hangzó dologgá tette.


  –Azt hiszem, igen. Varrni is szoktam egy kicsit. Néha magamnak készítek ruhákat, ékszereket. Egy időben nagyon rákattantam a papírcsíktechnikára, és egészen jó is voltam benne, de abból nem lehet megélni.


  Megrezdült a mobilja.


  –Bocsi, egy pillanat.


  Elolvasta az üzenetet.


  –Mike az. Azt kérdezi, hol vagyunk.


  Figyeltem, ahogy válaszol. Amikor koncentrált, szigorú arca volt. Valahogy olyan, mint azon az első estén.


  A kocsiban anya kérdezősködéséből már tudtam, hogy Chris szingli. Lexi is említette, amikor a koncert estéjén gyakorlatilag aukcióra bocsátotta, melyik sráctól kérjek fuvart hazafelé. Mike-ot választottam, főleg azért, mert ő tényleg mosolygott, és kevésbé tűnt bosszúsnak amiatt, hogy megkérték.


  Kicsit felnevettem magamban az emléken. Mike aktívan flörtölt velem, Chris pedig közben odamorgott valamit arról, hogy ő közelebb lakik a városomhoz, mint Mike. Úgy mondta, mintha becsületbeli kötelessége lenne tájékoztatni a logisztikai helyzetről, hogy teljesen tisztában legyek vele, mennyire kényelmetlen helyzetbe hozom Mike-ot.


  Én Mike-ot választottam kényelmetlen helyzetbe hozni.


  Két hónappal ezelőtt Chris anyja még épp csak meghalt. Azt hiszem, így már értem, miért volt egy kicsit komor.


  Még mindig egy kicsit komor volt. De ez rendben volt. Most már nem zavart annyira.


  Megkóstoltuk a kovászos kenyeret, és mindketten kilencest adtunk rá.


  –Jöhet a pumpernickel? – javasolta.


  –Igen.


  Pontosan ugyanabban a pillanatban haraptunk bele, aztán rágás közben egymást figyeltük, hogy lássuk a másik reakcióját.


  Lenyeltem.


  –Na? – nógattam. – Szar?


  –Nem. Egyáltalán nem.


  –Ugye? Annyira jó! Te mennyit adnál rá?


  –Őszintén? Tízest – mondta.


  –Én is. Ezt ki sem próbáltuk volna – mondtam, és magam elé húztam a szalvétát, hogy felírjam a pontszámot. – Még jó, hogy nem engedtünk a társas nyomásnak.


  –Szerintem tojással is jó lenne – mondta.


  –Igen.


  –Rendeljünk hozzá. Próbáljuk ki.


  Bólintottam.


  –Oké.


  –Kérsz bacont? Vagy sonkát? – kérdezte.


  –Persze. A sonka jól hangzik.


  Megrendelte az ételt, én pedig rájöttem, hogy igaza volt a kenyérrel kapcsolatban: tényleg megnyugtatta a gyomromat. Azt hiszem, annyira éhes voltam, hogy már hányingerem lett tőle, és most, hogy ettem valamit, jobban éreztem magamat. Sőt, hirtelen farkaséhes lettem.


  Amikor harminc perccel később a felszolgáló elvitte az üres tányérjainkat, rájöttem, hogy Chris elérte, hogy normális reggelit egyek egy olyan napon, amikor valószínűleg semmit sem ettem volna, ha magamra hagynak. Most tényleg egész jól voltam. Mintha valahogy képes lennék megbirkózni a nap hátralévő részével.


  Arra volt szükségem, hogy egy aranyos kávézóban üljek, kávét igyak, és reggelizzek valakivel, nem arra, hogy egyedül üljek a váróteremben, és hagyjam, hogy az egész felemésszen belülről. Chris ezt tudta. És nagyon hálás voltam érte, hogy tudta.


  Mike biztos lehetett benne, hogy Chris ezt megteszi értem. Azzal, hogy őt küldte, Mike a maga módján gondoskodott rólam, amikor ő maga nem tudott ott lenni. Figyelmes volt, és törődő.


  Lehet, hogy mégsem kell szakítanom Mike-kal csak azért, mert cserben hagyott.

Kate Forster elsé magyarul megjelen regénye a szeretet

gozik, széval 6t mar semmi sem lepheti meg. Am egyszer csak
megjelenik Brian, a férfi, akit nem lehet elfelejten

BORSA BROWN

Az Amazon, USA Today és Washington Post bestsellerszerzs
L. J. Shen regénysorozata bindsen élvezetes kapcsolatokrdl
mesél. Vajon melyik lesz a kedvenc torténeted?

Az erotikus-romantikus regények népszerd fréndje, Borsa Brown

kénnyed és szérakoztatd, &m az emberi lelket boncolgatd és perzseld

érzelmekkel megtiizdelt regényének bévitett, élfestett Gjrakiadésaban
Szardinia szigetére repiti az olvasét.

A SZIV TELJESEN MAST SZERETNE,
MINT AMIT AZ ESZ DIKTAL.

Péntek Tande romantikus regényével egy kilonleges
finn kalandra csabitja az olvasckat. Egy elbGval6 torténet
az jrakezdésro| és a kimondatlan vagyakrol,

